Homi Jehangir Bhabha
Homi Jehangir Bhabha, 30.10.1909-24.1.1966, indisk fysiker, som i 1945 grundlagde Tata Institute of Fundamental Research i Bombay (Mumbai) og blev dettes første direktør. Formand for den indiske atomenergikommission 1948; 1954 minister for atomenergi og direktør for det indiske forskningscenter for atomenergi. Blev i 1955 præsident for den første internationale konference om atomenergiens fredelige udnyttelse og herefter tilknyttet det nyoprettede internationale atomenergiagentur i Wien. Bhabha skrev i årene 1933-54 en lang række betydningsfulde artikler om kosmisk stråling og højenergifysik.